Sagunt presenta la programació per a la festivitat de Moros i Cristians
19 de setembre 2024

![](/media/50qneisb/img_9983_c.jpg?width=850&height=566.6666666666666)

Els Moros i Cristians, festivitat que organitza l’Associació de Moros i Cristians de Sagunt, oferixen enguany una programació que comprén els dies 27 i 28 de setembre i 4, 5 i 6 d'octubre. L'agenda d'actes començarà amb el pregó i tindrà com a actes importants l'_alardo_, l'ofrena a la Mare de Déu del Remei, el despullament del moro, la gran entrada mora i cristiana i la representació d’ambaixades i batalla.

El pregó es realitzarà el divendres 27 de setembre a les 20.30 hores des del balcó de l'Ajuntament de Sagunt. A la nit, hi haurà el tradicional sopar d'olles, seguit de l’entrega de premis culturals i orquestra. El dissabte 28 se celebrarà un altre dels actes importants, l'_alardo_, amb eixida a les 19 hores amb trabucs i música des de la plaça Major i amb punt de finalització en la plaça Cronista Chabret, previ pas pel Camí Reial, la plaça de la Moreria, el carrer dels Horts, l'avinguda Doctor Palos, l'Asil dels Majors i el carrer Capità Pallarés.

El divendres 4 d'octubre se celebrarà l'ofrena a la Mare de Déu del Remei, patrona de la festa i del barri del Raval, a les 20 hores a l'Església del Salvador. Després, es durà a terme la despulla del moro, a càrrec de l'ambaixador moro. Les capitanies eixiran a les 18.30 hores i es concentraran en el _Terraet_ de la plaça Cronista Chabret a les 19 hores per a eixir cap a l'Església del Salvador a les 19.30 hores.

El dissabte 5 serà el dia gran de la festa, amb la gran entrada mora i cristiana, que es durà a terme a les 19.30 hores. El recorregut serà: plaça Blasco Ibáñez, Camí Reial, plaça Cronista Chabret, carrer dels Horts i carrer Vallaeta.

Finalment, el diumenge 6 a les 12 hores serà la representació de les ambaixades i batalla al Teatre Romà. L'acte conclourà amb l'himne de Sagunt.

L'alcalde de Sagunt, Darío Moreno, ha posat en valor la predisposició dels organitzadors de la festa per recuperar elements de la mateixa: "Sé que la vostra junta directiva té eixa visió de voler reconnectar i rescatar elements que poden haver quedat en l'oblit". A més, ha destacat que la celebració "és festa i tradició, però també parla de la nostra identitat".

Per la seua banda, la regidora de Festes i Cultura Popular, Patricia Sánchez, ha volgut agrair als departaments de Cultura i Turisme "per la seua col·laboració constant tant amb l'associació com amb el departament de Festes". Al final de la intervenció, ha convidat a la ciutadania a "eixir al carrer i gaudir de la festa".

Finalment, el president de l'Associació de Moros i Cristians de Sagunt, Patrick Salvador, ha anunciat qui serà la pregonera de les festes d'enguany: "Serà la veu de la comarca, serà María José Gimeno, responsable d'Onda Cero Sagunt". A qui posteriorment li ha agraït la seua disponibilitat i treball.

*   [](http://www.facebook.com/sharer.php?u=https://aytosagunto.es/va/actualitat/sagunt-presenta-la-programacio-per-a-la-festivitat-de-moros-i-cristians/ "Facebook")
*   [](http://twitter.com/share?url=https://aytosagunto.es/va/actualitat/sagunt-presenta-la-programacio-per-a-la-festivitat-de-moros-i-cristians/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-presenta-la-programacio-per-a-la-festivitat-de-moros-i-cristians/ "Linked In")
*   [](mailto:?body=https://aytosagunto.es/va/actualitat/sagunt-presenta-la-programacio-per-a-la-festivitat-de-moros-i-cristians/)